नक्षत्र वाटिका से सजेगा एक्सीलेंस स्कूल
कलेक्टर, डीईओ ने स्कूल परिसर का किया मुआयना, जमीन देखी
भास्कर संवाददाता | भिंड
शासकीय उमा विद्यालय क्रमांक एक (एक्सीलेंस ) के परिसर में नक्षत्र वाटिका, नवग्रह वाटिका तथा संजीवनी वाटिका बनाई जाएगी। इसके लिए सतना से विशेषज्ञों का एक दल बुलाया गया था। इस दल ने स्कूल परिसर की जमीन को इन वाटिकाओं के रख-रखाव के लिए काफी उपयुक्त माना है।
सतना स्थित डाइट स्कूल के प्राचार्य अंजनी त्रिपाठी को इन वाटिकाओं के मामले में विशेषज्ञ माना जाता है। इसीलिए कलेक्टर इलैया राजा टी ने इन्हें स्कूल बुलाया था। रविवार की सुबह 11 बजे से डीईओ एसएन तिवारी, एक्सीलेंस स्कूल के प्राचार्य नरेन्द्र सिंह भदौरिया, जनअभियान परिषद के जिला समन्वयक घनश्याम रायपुरिया ने जमीन का मुआयना किया और देखा कि किस वाटिका के लिए कौन सी जगह उचित रहेगी। टीम ने स्कूल के मुख्य प्रवेश द्वार के समीप ही खाली पड़ी जमीन पर यह तीनों वाटिकाएं लगाने के लिए जगह को चिन्हित किया गया है।
वाटिकाओं में लगेंगे 27 प्रकार के पौधे : प्रस्तावित वाटिकाओं में वाटिकाओं की प्रकृति के हिसाब से अलग-अलग 27पौधे लगाए जाएंगे। नक्षत्र वाटिका में नक्षत्रों के आधार पर नवग्रह वाटिका में ग्रहों के हिसाब से तथा संजीवनी वाटिका में औषधीय पौधे लगाए जाने का निर्णय हुआ है।
दस लोगों की बनाई कमेटी : इन वाटिकाओं के निर्माण के लिए कलेक्टर, डीईओ, प्राचार्य एक्सीलेंस स्कूल के अलावा राजेन्द्र सिंह राठौड़, अंजनी त्रिपाठी, संजय रायखेड़े, उपेन्द्र सिंह भदौरिया, घनश्याम रायपुरिया, डॉ.शैलेन्द्र परिहार सहित 11 लोगों को कमेटी में रखा है।
रूपरेखा बना ली गई है
एक्सीलेंस स्कूल में नक्षत्र, नवग्रह तथा संजीवनी वाटिका बनाया जाना तय हुआ है। सारी रूपरेखा बना ली गई है। अब सिर्फ काम होना शेष है। एसएन तिवारी, डीईओ
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva